Die toring van Babel - www.bybelkennis.co.za
Die toring van Babel
Forgiveness is God's command. –Martin Luther
In Genesis 11 lees ons die verhaal van die toring van Babel. Die hoogste gebou in die wêreld vandag is die Burj Khalifa in Dubai. Dit het meer as 160 verdiepings, dit het vyf jaar geneem om te bou en het $1,5 biljoen gekos om te bou.
Die toring van Babel was ook 'n indrukwekkende konstruksieprojek. Die motivering vir die bou van die toring was menslike trots en afgodery. In plaas daarvan dat hulle die taal, wat op daardie stadium deur alle mense gebruik is, gebruik het om God te aanbid en te gehoorsaam, gebruik hulle taal om Hom nie te gehoorsaam nie en hulleself te verheerlik. Hulle bou die toring om vir hulle 'n naam te maak (vers 4).
God sorg dat hierdie projek gestaak word – Hy bring verwarring in hulle taal sodat die een nie die ander verstaan nie. Toe dit gebeur kan hulle nie die projek voltooi nie. Soos in die tuin van Eden moet God die mens van homself red – Hy moet die mens se sondes en die gevolge daarvan beperk. Die bouprojek word gestaak en God verstrooi die mense oor die hele aarde. Die naam Babel beteken verwarring. Babilon is steeds 'n Bybelse en historiese simbool van trots.
Die bouers van Babel gebruik die gawe van taal om ongehoorsaam aan God te wees en om hulleself te verheerlik. Gebruik ons ons taal om God te eer en te verheerlik? Ons moet oppas wat ons sê – ook op dinge soos Facebook. Ons begeerte: My tong sal nie stil word oor u trou nie, dag vir dag sal ek U loof (Psalm 35:28).